KAPETULU 11
Mwafwa Vika Tuyando Tunatumu Manene?
1, 2. Vika vivakehula vanu vavangi?
VITHIMBU vimo tukathzivi mithzimbu ngwavo ku mutambela wa chingandi kuneti lihundthzi lyakama cho linapujula vinjuvo, nambe ngwavo lipwepwe naloyo vanu vanakele mu chachi cho vamo vanavulumuka, veka vanathsi. Tunatha kuthziva lalo ngwavo chithemi umo wa munakathzi nathsi na mushongo wa kansa, cho nathethze vana vatanu.
2 Nga kunaija vukalu vwa chifwa echi, vavangi vakehula ngwavo: “Vikajo kunethzila vukalu vwa ngachije?” Vakehula mangana vathzivuke ovyo mu kaye mwakela manene vithzindo na tuyando. Neni mwalihulaho laja ngocho ndi?
3, 4. (a) Hambakuke wehwile vihula muka? (b) Yehova wamukumbulwile vati?
3 Mbimbiliya yatuleka ngwayo vanalume vamo vaje vakulahelele manene Njambi, navo vehwile vihula vya chifwa echi. Chakumwenako, kapolofweto Hambakuke wehwile Yehova ngwendi: “Omwo vikajo njimwena tuyando twa ngachije? Omwo vikajo utavethela vanu ngechi valinge vuvi vwa ngachije? Kulijokota na lwothzi vyoshe vinanjithzengeleka. Cho kwoshe kwoshe kuli kulilwitha na kulithzunga.”—Hambakuke 1:3.
4 Njambi wakumbulwile vihula vya Hambakuke ku Hambakuke 2:2, 3 na kumukulahetha ngwendi vuvi avutundithako. Yehova wathzema manene vanu. Mbimbiliya yendeka ngwayo: “Ali na kumilela,” nambe ngwetu wamyaka mbunge. (1 Petulu 5:7) Njambi wathzinda manene kumona vanu vayanda kutuvakana mutukalithzivila yetu. (Isaya 55:8, 9) Tuthimutwiyeni ha chihula cha kwendeka ngwavo, Mwafwa vika tuyando tunatumu manene mu kaye?
MWAFWA VIKA TUYANDO TUNATUMU MANENE?
5. Vakulunu vavangi va vulombelo vakalongetha vika ha tuyando? Indi Mbimbiliya ilongetha vika?
5 Vakulunu va vulombelo vakendeka ngwavo Njambi ikeye ali na kunena tuyando ku vanu. Vamo vakendeka ngwavo Njambi wangwila vanu vyuma vyoshe vije vilingiwa kuli vakevo, cho kutwatha kuthzivuka vyalingila ngocho. Veka ngwavo vanu voshe vakathsi mangana vakakale na Njambi mwilu. Awa apwa makuli. Yehova kethi ikeye akanene vyuma vyavivi. Mbimbiliya ngwayo: “Njambi kethi kulinga vuvi nambe kamandondo cho Muka-ndthzili Yoshe kethi kulinga vuvi embwe.”—Yombi 34:10.
6. Mwafwa vika vanu vavangi vakendeka ngwavo Njambi ikeye ali na kunena tuyando mu kaye?
6 Vanu vavangi vakendeka ngwavo Njambi ikeye akanene tuyando mwafwa vakathinganyeka ngwavo ikeye ali na kuyula kaye. Oloni mu Kapetulu 3 twalilongethele ngwetu Satana Liyavolo ikeye ali na kuyula kaye.
7, 8. Mwafwa vika mu kaye muli manene tuyando?
7 Mbimbiliya yatuleka ngwavo ‘kaye koshe kali mu ndthzili ya Liyavolo.’ (1 Yowano 5:19) Muka-kuyula kano kaye, Satana Liyavolo, wapwa chikenya. Ali na ‘kukwitha kaye koshe.’ (Kujombolola 12:9) Vanu vavangi vakamutembwinina. Mukemwo mu kaye munalithala manene makuli na vithzindo na vukenya.
8 Kuli vyuma vikwavo lalo vili na kunena tuyando muno mu kaye. Va Andama na Eva muvatengulukilile Njambi, vatambwithileko vana vavo vuvi. Cho ovu vuvi vuli na kulingitha vanu vayandethe vakwavo. Vanu vashaka manene kulimona vulemu kutuvakana vakwavo. Vakalu vindthzita na kuyandetha vakwavo. (Muka-kwambulula 4:1; 8:9) Vithimbu vimo vanu vakayanda mwafwa ya “luvinda.” (Muka-kwambulula 9:11) Nga vali ku mwela wauvi ha thimbu yaivi, cho vatha kukovela mu monde na mu vukalu vweka.
9. Vika twendekela ngwetu kuli vimo vyalingitha Yehova echelele tuyando tutwaleleleho?
9 Yehova kethi ikeye muka-kunena tuyando. Kutwapandele kumwana mulonga ngwetu ikeye wanena vindthzita na vukenya na tuyando embwe. Njambi kethi ikeye akanene mandunduma na tunkumba twakama na mavathzi. Oloni munatha kwihula ngweni, ‘Nga Yehova wapwa wa ndthzili mwilu na hathi, cho vika wechelela vyuma vyavivi vilingiwe?’ Twathzivuka ngwetu Njambi watwaka mbunge, ngechi kuli vimo vyamulingitha echelele tuyando tutwaleleleho.—1 Yowano 4:8.
NJAMBI VYANECHELELA TUYANDO TUTWALELELEHO
10. Satana walwithile vati Yehova?
10 Liyavolo wakwithile va Andama na Eva mu lihya lya Endeni. Satana wendekele ngwendi Njambi kathzivuka kuyula mwamuvwa. Wendekele ngwendi Njambi washwekelele va Andama na Eva vyuma vimo vyavivwa. Satana washakele va Andama na Eva vamone ngwavo ikeye atha kuvayula mwamuvwa kutuvakana Yehova na kuthinganyeka ngwavo Njambi napu wa ngocho.—Kushangumuka 3:2-5; kengeni Viñanda vya Kushongo ha 27.
11. Chihula muka chitunapande kukumbulula?
11 Va Andama na Eva kuvononokele kuli Yehova, ngechi vamutengulukilile. Vathinganyekele ngwavo vali na ndthzili ya kulyangwila vivashaka kulinga. Yehova wapandele kumwetha vati ngwendi vaka-kumutengulukila vaviyithile na kumwetha lalo ngwendi ikeye athzivuka vyuma vije vyatha kutukwatha?
12, 13. (a) Mwafwa vika Yehova kathsiyile vaka-kumutengulukila haje vene? (b) Mwafwa vika Njambi natavetha Satana ayule kano kaye na kwechelela vanu valitwamenene vakevo vavenya?
12 Yehova kanyongethele va Andama na Eva haje vene. Oloni wavechelelele mangana vatheme vana. Yehova walingile ngocho mangana vana va Andama na Eva valyangwile vavenya owo napande kuvayula. Yehova wayongwele ngwendi kaye kashule vanu va kulumbunuka, ngechi Liyavolo kakele na ndthzili ya kwonowetha evi viyongola vya Yehova.—Kushangumuka 1:28; Isaya 55:10, 11.
13 Satana walwithile Yehova ha mesho a tungelo vavangi. (Yombi 38:7; Ndanyele 7:10) Ngechi Yehova wanene Satana thimbu mangana amwethe nga majwi endekele apwile a vuthunga. Wanene lalo vanu thimbu mangana valitungile vifulumende vivatwamenena kuli Satana vamone nga vatha kuliyula vavenya kwa kujeneka kuvakwatha kuli Njambi.
14. Myaka yaingi ivanaliyulu vanu inamwetha vika?
14 Vanu vanaliyulu vakevo vavenya ha myaka yaingi manene oloni vanonwa. Satana vanamumono kupwa muka-makuli. Vanu vashaka kuvakwatha kuli Njambi. Majwi a kapolofweto Njelemiya apwa a vuthunga. Wendekele ngwendi: “Shukulu Kalunga, njathzivuka ngechi munu ikeye vavenya na mana endi katha kwangula ngila yaivwa ngechi endemo, munu ikeye vavenya kethi na ndthzili ya kwenda mwoshe mwashakela.”—Njelemiya 10:23.
MWAFWA VIKA YEHOVA NECHELELA TUYANDO THIMBU YAILAHA?
15, 16. (a) Mwafwa vika Yehova nechelela tuyando thimbu yailaha? (b) Mwafwa vika Yehova kamanethele vukalu vwananene Satana?
15 Mwafwa vika Yehova nechelela tuyando thimbu yailaha? Mwafwa vika nechelela vyuma vyavivi vilingiwe? Kunambata thimbu yailaha ha kumwetha ngwavo Satana nonwa kuyula vanu. Vanu vanetheka kunena vifulumende vya kulithethzathethza, oloni vanonwa. Nameme kaye kanai lutwe mu vyuma vya sayansi, oloni vilinga vyavivi na vuhutu na vukenya na vindthzita vili na kutuminako. Kutwatha kuliyula yetu vavenya kwa kujeneka Njambi.
16 Yehova kamanethele vukalu vwanena Satana, mwafwa kulinga ngocho kunapu kukundwiya chiyulo cha Satana. Cho lalo vanu vathinganyeka ngwavo vatha kuliyula mwamuvwa vakevo vavenya. Oloni awa anapu makuli, cho Yehova katha kuwakundwiya, mwafwa kethi kukwitha.—VaHevelu 6:18.
17, 18. Yehova akalinga vati tuyando twoshe twananene Satana?
17 Kuma Njambi atha kumanetha tuyando twoshe twananene Satana na vanu ndi? Eyo atha kutumanetha, mwafwa vyuma vyoshe vinapu vyavyathi kuli ikeye. Yehova athzivuka vwino litangwa livikahwa viñanda vyakatwile Satana. Ngechi akatengulula hano hathi kupwa palandaisi ngwe muje mwayongwele ha kulivanga. Voshe vaje vali “mu vimbumbo vyavo” vakathanguka. (Yowano 5:28, 29) Vanu kuvakathsi nambe kuvinja lalo. Yesu akamanetha tuyando twoshe twananene Satana. Yehova akapangetha Yesu mu ‘kunyongetha vije vyalingile Liyavolo.’ (1 Yowano 3:8) Tukandeleleni kuli Yehova ha kutwana thimbu mangana tumuthzivuke mwamuvwa na kulyangwila ngwetu atuyule. (Tandeni 2 Petulu 3:9, 10.) Nameme tuyanda, oloni atukwatha tukanyame.—Yowano 4:23; tandeni 1 Kolinte 10:13.
18 Yehova kethi kututhindiya twangule ikeye kupwa Muka-kutuyula embwe. Nana vanu ndthzili ya kulyangwila vya kulinga. Tuthimutwiyeni muvwatha kutukwathela ovu vwana.
MUPANGETHA VATI OVU VWANA VWA KULYANGWILA VYA KULINGA?
19. Vwana muka vwavuvwa vwanatwana Yehova? Mwafwa vika tunapande kukandelela kuli ikeye ha vwana ovu?
19 Yetu vanu twalithethze na Tuthitu, mwafwa Yehova natwana ndthzili ya kulyangwila vya kulinga. Tuthitu vakalingi vyuma na mana avavatangele nawo. Oloni yetu tukalyangwila vitushaka kulinga mu kuyoya kwetu na kwangula kupangela Yehova indi embwe. (Vithimo 30:24) Kutwafwile lalo ngwe makina aje akapanga lika chipangi chivanawapangela. Tuli na ndthzili ya kulyangwila futithi itushaka na kwangula vavuthamba vatushaka na vyuma vitushaka kulinga mu kuyoya kwetu. Yehova washaka yetu vanu tulikuwe kuyoya.
20, 21. Chuma muka chachivwa chimunapande kwangula?
20 Yehova ashaka ngwendi tumuthzeme. (Mateo 22:37, 38) Yehova wapwa ngwe chithemi. Akathzivi kuvwaha nga munendi amuleka kutundilila kwithi ya mbunge yendi ngwendi, “Njamithzema tate.” Yehova watwana ndthzili ya kulyangwila kumupangela nambe kujeneka kumupangela. Satana na Andama na Eva vangwile kutengulukila Yehova. Indi yeni mupangetha vati ndthzili yeni ya kulyangwila vya kulinga?
21 Anguleni kupangela Yehova. Kuli vanu vavangi vanangula kupangela Njambi na kuvyana Satana. (Vithimo 27:11) Vika vimunapande kulinga thimbu ino mangana neni mukakale mu kaye kakaha ka Njambi muje kumukakala tuyando? Echi chihula vachikumbulula mu kapetulu kanatako.
cjk_Latn tso_Latn umb_Latn cjk_Latn tum_Latn cjk_Latn cjk_Latn cjk_Latn tso_Latn tso_Latn cjk_Latn nya_Latn cjk_Latn umb_Latn cjk_Latn cjk_Latn cjk_Latn cjk_Latn xho_Latn umb_Latn tum_Latn cjk_Latn bem_Latn umb_Latn umb_Latn cjk_Latn bem_Latn cjk_Latn tso_Latn cjk_Latn swh_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn tum_Latn cjk_Latn